ગઈકાલે જે કન્યાનાં લક્ષણ હતાં અને જે વરનાં અભિજાત લક્ષણો હતાં, અલબત્ત સારાં જ હતાં, લગ્ન પછીનાં વરસોમાં આજે તેમનાં સંતાનોનાં એ જ લક્ષણ હોઈ શકે છે. તમે જેનું ગૌરવ લો છો અને જે અસ્ત્રશસ્ત્ર ઉત્સાહથી ધારણ કરો છો તે પછીની પેઢી આપોઆપ પ્રાપ્ત કરી લે છે. અત્યારે તંદુરસ્ત બાળકની નિશાની છે કે તે માતાપિતાની અનિચ્છાએ મોબાઇલ સાથે રમતો હોય. જો એ મોબાઇલ ફોનને અડે જ નહીં તો દિવ્યાંગ કહેવાશે, કારણ કે માર્શલ મૅકલૂહાન નામના મીડિયા વિદ્વાને કહ્યું છે તે પ્રમાણે આ મોબાઇલ ફોન આપણા હાથ, કાન અને વાણીનું એક્સટેન્શન છે. એ જેનામાં સંભવ ન બને તે આવનારા ભવિષ્યના સમાજમાં સકલાંગ તો નહીં જ ગણાય!